Rijeka, 18. rujna 2020.g.

**OBJAVA ZA MEDIJE**

**NOVA PUTOVANJA PORTO ETNO FESTIVALA: BOŽO VREĆO I LADO ELECTRO DOLAZE NA SUŠAK**

**Četvrto izdanje Porto Etno festivala, koji se održava u sklopu projekta Rijeka 2020 – Europska prijestolnica kulture, i ove godine opravdava svoj nomadski karakter s potpuno novim lokacijama. Od 1. do 3. listopada 2020.g. Hrvatski kulturni dom na Sušaku, terasa hotela Neboder i trg ispred Građevinske škole bit će mjesta susreta, glazbe i dobre hrane iz svih dijelova svijeta.**

Festival ove godine u svom glazbenom dijelu najavljuje jaka imena suvremene etno scene – **LADO Electro** i **Božo Vrećo** uz **Porto Etno orkestar** nastupit će na pozornici HKD-a, a susjedna terasa hotela Neboder bit će mjesto susreta za ljubitelje najrazličitijih etno-zalogaja uz glazbenu pratnju sastava **Če bo bo, če na na.** i **Veja**. Svo bogatstvo svoje tradicije na **folklorom programu** na trgu ispred Građevinske škole pokazat će predstavnici manjinskih zajednica koje djeluju u Rijeci, uz glazbenu podršku riječkog dvojca **Hormonika Balkanika**, ali i u **izložbenom** dijelu programa u atriju HKD-a i galeriji Kortil.

Ljubitelji etno glazbe i gastronomskih putovanja dobiti će priliku organizirati najbolju kombinaciju za sebe: u **četvrtak 1. listopada** na pozornici HKD-a nastupa **LADO Electro**, a po završetku koncerta moguće je došetati na terasu hotela Neboder na porciju svijeta na tanjuru uz glazbenu pratnju grupe **Če bo bo, če na na.**

**Ulaznice** za LADO Electro u HKD-u su 70 kn, a 50 kn za gastro-glazbeno iskustvo na terasi hotela Neboder koje uključuje porciju od 4 zalogaja iz različitih zemalja (Hrisi Ashta – Jordan / Burek - Bosna i Hercegovina / Spirala od krumpira i salsa – Mađarska / Namaz od čvaraka - Češka), čašu vina, soka ili mineralne vode te glazbeno putovanje uz Če bo bo, če na na. Hranu će spravljati kuhinja hotela Neboder u suradnji i po recepturi predstavnika zemalja čije manjine djeluju u Rijeci i Primorsko-goranskoj županiji. Dnevnu ulaznicu koja obuhvaća oba događanja prvog dana moguće je kupiti po 100 kn.

U **petak 2. listopada**, priča je slična – nakon koncerta **Bože Vreće** i **Porto Etno orkestra** po cijeni od 100 kn slijede novi etno-zalogajčići (Valjušci s makom – Slovačka / Mini pizze – Italija / Maliđano – Makedonija / Prženi Baki i Buljol – Trinidad i Tobago) uz piće po izboru i glazbu grupe **Veja** za 50 kn, dok je zajednička dnevna ulaznica 130 kn.

Ulaz na program na trgu ispred Građevinske škole u **subotu 3. listopada**, **folklorni program** i koncert grupe **Hormonika Balkanika**, te izložbeni program u HKD-u i galeriji Kortil je slobodan.

Moguće je kupiti i **festivalsku ulaznicu** s kojom se ulazi na sve programe prva dva dana po cijeni od 200 kn.

Autohtoni mirisi, okusi, pjesme i napjevi Istre i Kvarnera, združeni su s onima iz cijelog svijeta u vibrantnu recepturu multikulturalnog i otvorenog grada. Okosnicu Porto Etno festivala predstavljaju etno glazba i gastronomija zemalja čije manjine djeluju u Rijeci i Primorsko-goranskoj županiji, ali i sva ostala svjetska glazba i gastronomija s kojom se susrećemo uslijed sve intenzivnijih migracijskih gibanja. Uzimamo najbolje od kulture i prirode i pretvaramo to u začin kojim dajemo novi okus Rijeci. Time se stvara nove prostore za međusobna druženja, za solidarnost i toleranciju.

Porto Etno organizira HKD na Sušaku u sklopu projekta Rijeka 2020 – Europska prijestolnica kulture, a festival i u budućnosti ostaje pod paskom HKD-a. Voditelj glazbenog programa je glazbenik multiinstrumentalist **Zoran Majstorović**, gastro-partneri su **Jadran hoteli - Hotel Neboder** i **KuHarmonija**, a u **programu sudjeluju: Expats Rijeka: Jordan, Trinidad i Tobago, Madagaskar, Indija, Filipini i Sjedinjene Američke Države, Udruga mladih Roma Rijeka *Romska budućnost*, Srpsko kulturno društvo *Prosvjeta* – Pododbor Rijeka, Nacionalna zajednica Crnogoraca Rijeka, Demokratska zajednica Mađara PGŽ, Kulturno društvo Rusina i Ukrajinaca *Rušnjak* PGŽ, Ruski dom – Udruga ruske nacionalne manjine u PGŽ-u, Matica Slovačka Rijeka, Zajednica Albanaca PGŽ, Zajednica Albanaca otoka Krka, Makedonsko kulturno društvo *Ilinden*, Zajednica Talijana Rijeka, Češka Beseda Rijeka, Slovenski dom – KPD *Bazovica*, Udruga zajednica naroda Bosne i Hercegovine, Bošnjačka nacionalna zajednica, Kulturno umjetničko društvo *SEVDAH*, Društvo Rusina i Ukrajinaca *Kaljina* Rijeka.**

**PROGRAM / ULAZNICE:**

1.10. **LADO Electro** / HKD na Sušaku / u 19:30 sati *– 70 kn*

**Etno zalogajčići + Če bo bo, če na na.** / terasa hotela Neboder / u 21:00 sat *– 50 kn*

/ Hrisi Ashta (Jordan)  
/ Burek (Bosna i Hercegovina)  
/ Spirala od krumpira + salsa (Mađarska)  
/ Namaz od čvaraka (Češka)  
+ čaša vina, mineralne ili soka

*dnevna ulaznica za oba programa – 100 kn*

2.10. **Božo Vrećo / Porto Etno Orkestar** / HKD na Sušaku / u 19:30 sati *– 100 kn*

**Etno zalogajčići + Veja** / terasa hotela Neboder / u 21:00 sat *– 50 kn*

/ Valjušci s makom (Slovačka)  
/ Mini pizze (Italija)  
/ Maliđano (Makedonija)  
/ Prženi Baki i Buljol (Trinidad i Tobago)  
+ čaša vina, mineralne ili soka

dnevna ulaznica za oba programa *– 130 kn*

3.10. **Folklorni program** / trg ispred Građevinske škole / u 17:00 sati

**Hormonika Balkanika** / trg ispred Građevinske škole / u 19:00 sati

**Izložbeni program** / atrij HKD-a i Galerija Kortil

*ulaz slobodan*

*Festivalska ulaznica – 200 kn*

**IZVOĐAČI**

**Božo Vrećo**

Božo Vrećo je *umjetnik anđeoskog glasa, koji liječi duše i otvara srca*, kako ga opisuje *New York Times*. Izvrsnog izvođača, autora i kompozitora sevdalinke, poznate tradicionalne ljubavne lirike iz Bosne i Hercegovine, doživljava se kao sinonim za potpunu slobodu. Ovaj umjetnik s ogromnim vokalnim rasponom, neponovljivim glasom te jedinstvenim vizualnim identitetom istakao se među muzičkim pionirima novije generacije kao najinteresantniji i najpoznatiji interpretator i kantautor sevdaha skorijeg vremena.

Koncept riječkog koncerta u suradnji sa Porto Etno Orkestrom počiva na posvećenosti kantautorskom radu Bože Vreće i kao takav je svojevrstan doticaj eksperimentalnog i nadasve avangardnog, sakralnog, mističnog i okultnog u domeni sevdalinke, tradicijske glazbene forme Balkana, koju on kroz svoj opus konstantno istražuje, uspoređuje i oslobađa stereotipa i pravila.

**Porto Etno Orkestar**

Ovaj sastav nastao je u okviru Porto Etno festivala ičine glazbenici iz Rijeke i okolice čija su imena (i glazba) u uhu čak i površnim poznavateljima etno i jazz glazbe. Pod vodstvom voditelja orkestra Zorana Majstorovića nastupali su uz mnoge zvijezde svjetske world music scene kao što su Iva Bittova, Saba Anglana, Mihaly Dresch, Denise Dantas, Vasil Hadžimanov i mnogi drugi. Većina članova Orkestra studirala je na jazz konzervatorijima u Grazu, Trstu ili Klagenfurtu, svi za sobom imaju stotine nastupa, a neki i jednako velik broj eminentnih glazbenih nagrada odnosno svjetski važnih glazbenika na listi onih s kojima su nastupali.

**LADO Electro**

Projekt LADO Electro započeo je 2003. godine kroz spajanje tradicijske i elektroničke glazbe, a autore su inspirirale pjesme s Ladovog repertoara kao i tradicijski napjevi s kojima se Ladovi umjetnici  ranije nisu susretali. Moćni vokali pjevača i pjevačica ansambla Lado, kao i zvukovi tradicijskih instrumenata, veličanstveno zvuče u suvremenom klupskom elektroničkom izričaju i svojom atmosferičnošću pobuđuju duboke emocije. Autori projekta Crnić i Harfman za DJ pultom pratit će izvedbu solistica i glazbenika Ansambla LADO, jedinog profesionalnog folklornog ansambla u Hrvatskoj.

**Če bo bo, če na na.**

Če bo bo, če na na. šesteročlani je bend iz Hrvatske inspiriran tradicionalnim napjevima Balakana, a čine ga fenomenalni mladi glazbenici s područja Rijeke i Kvarnera i vokalistica Tena Antonija Torjanac. Osim nje nastupiti će Ivan Valušek – ručno rađeni gudački instrumenti, Ivan Paulić – bas gitara, Elvis Devčić – električna gitara, Lovro Mirth – vokal i flauta te Dorijan Šikić – djembe i udaraljke.

**Veja**

Veja je folk/etno/world music band iz Pazina koji se uspješno poigrava s istarskom tradicionalnom muzikom i izvodi je u novim, modernim aranžmanima, koristeći se pritom raznim instrumentima iz cijelog svijeta. Česte promjene dinamike i tempa, građenje mističnog pa i zlokobnog ugođaja pjesama, uz tradicionalne istarske napjeve i lokalne pučke legende njihova su glavna obilježja. Veja su: Goran Farkaš - vokal, mih, violina, gajde, kaval, Saša Farkaš - gitara, udaraljke, perkusije, Marko Pernić - vokal, harmonika, Sebastijan Demark - bas gitara, Ljuban Rajić - cajon i Marijan Jelenić - sound designer.

**Hormonika Balkanika**

Hormonika Balkanika iz Rijeke djeluje kao DJ-duo koji selektira ogroman spektar balkanske i gipsy glazbe; od roots izvođača, preko duba, chilla, ambientala, d'n'b-a, housea, swinga, electra... Svoje setove prate sa živim instrumentima te često nastupaju i kao kolektiv.  Hormonika Balkanika je projekt nastao dugogodišnjim druženjem, sviranjem, performiranjem i prije svega uživanjem u kvalitetnoj glazbi s balkanskog poluotoka kao i romskoj glazbi u mnogim njezinim oblicima.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42